Epäily koskee otteluita AC Oulua ja Gnistania vastaan. KPV hävisi molemmat pelit.

Suomen Palloliitto on päättänyt tutkia epäilyjä, joiden mukaan miesten jalkapallon Ykkösessä pelaavan Kokkolan Pallo-Veikkojen kahta syyskuista ottelua olisi manipuloitu. Palloliitto on pyytänyt tutkinta-apua Suomen urheilun eettiseltä keskukselta.

Epäilyksenä on, että otteluiden lopputulokseen olisi vaikutettu. Selvitettävänä on, onko joku manipuloinut jalkapallo-otteluiden tulosta tai yksittäisiä pelitilanteita, ja onko sillä yhteyttä ottelusta käytyyn vedonlyöntiin.

Tutkinnassa on kaksi ottelua, joista toinen pelattiin Kokkolassa 16. syyskuuta. Vastustajana oli tuolloin helsinkiläinen Gnistan, ja KPV hävisi ottelun maalein 1–2. Toinen ottelu käytiin AC Oulua vastaan. Oululaiset voittivat pelin 2–1.

Ketään henkilöä ei ole toistaiseksi nimetty epäillyksi.

Seuraavaksi Suomen urheilun eettinen keskus eli Suek käy läpi otteluiden tapahtumat ja kuulee KPV:n pelaajien lisäksi esimerkiksi tuomareita ja vastustajia.

Keskeinen osa selvitystä on myös se, onko jalkapallon Ykkösen otteluita pelattu poikkeuksellisella tavalla kansainvälisillä vedonlyöntimarkkinoilla. Mitään varmaa tietoa Suekilla ei asiasta ole toistaiseksi.

Selvitys vie kuukausia

Suek on ollut jo alustavasti yhteydessä Kokkolan Pallo-Veikkoihin.

– Toivomme ja uskomme, että seura auttaa meitä selvityksen teossa hyvässä yhteistyössä, sanoo Suekin tutkintapäällikkö Jouko Ikonen.

Selvityksen teko kestänee noin 2–3 kuukautta.

Suomen urheilun eettinen keskus on kuluneen vuoden aikana tutkinut muutamaa muuta vastaavanlaista ottelumanipulaatioepäilyä. Keskus auttaa ja tukee lajiliittoja muun muassa kilpailumanipuloinnin vastaisessa työssä.

Kokkolan Pallo-Veikot on tällä hetkellä jalkapallon Ykkösen sarjataulukossa kolmantena. Sarjaa on jäljellä vielä kolme kierrosta. Ykkösen voittaja nousee suoraan ensi vuodeksi Veikkausliigaan. Kakkoseksi tullut pääsee karsimaan noususta.

KPV:n manageri ja valmentaja eivät kommentoi asiaa. Pelaajien edustajan mukaan pelaajat eivät saa kommentoida.

Yle Urheilu: Näitä KPV:n otteluita tutkitaan manipuloituina – katso maalit!